钦定古今图书集成/明伦汇编/官常典/第785卷 > 凌策
## 钦定古今图书集成/明伦汇编/官常典/第785卷 > 凌策

按《宋史》本传：“策字子奇，宣州泾人。世给事州县。策幼
孤，独厉志好学，宗族初不加礼，因决意渡江，与姚铉
同学于庐州。雍熙二年，举进士，起家广安军判官，改
西川节度推官，以强干闻。淳化三年，就命为光禄寺
丞、签书两使判官。代还，拜左赞善大夫，通判定州。赐
朱衣、锦章、御书历，给以实奉。李顺之乱，川、陕选官多”
惮行，策自陈“三莅蜀境，谙其民俗”，即命知蜀州。又以
巴西当益之餫道徙绵州，加太常博士。还朝，会命为
广南西路转运使，进屯田员外郎，入为户部判官，迁
都官。先是，岭南输香药，以邮置卒万人分铺二百，负
担抵京师，且以烦役为患。诏策规制之，策请陆运至
南安，汎舟而北，止役卒八百，大省转“送之费。”卢之翰
任广州，无廉称，以策有干名，拜职方员外郎、直史馆，
命代之，赐金紫。广、英路自吉河趋板步二百里，当盛
夏时瘴起，行旅死者十八九。策请由英州大源洞伐
山开道，直抵曲江，人以为便。代还，知青州。东封以供
亿之勤，超拜都官郎中，入判三司三勾院，出知扬州。
属江、淮岁俭，颇有盗贼，以策领淮南东路安抚使，驾
旋使停，进秩司封。时洪州水，知州李元病，上与宰相
历选朝士，将徙策代之。上曰：“南昌水潦艰殆，长吏当便宜从事，不必禀于外计也。”王旦言策莅事平和，可
寄方面，望即以江南转运使授之，仍诏谕差选之意。
饶州产金，尝禁商市鬻，或有论告，逮系满狱，策请纵
民贩市，官责其算，人甚便之。五年，召拜右谏议大夫、
集贤殿学士、知益州。初，策登第，梦人以六印加剑，上
遗之。其后往剑外凡六任，时以为异。策勤吏职，处事
精审，所至有治迹。九年，自蜀代还，上颇有意擢用。会
已病，命知通进、银台司兼门下封駮事，纠察在京刑
狱。真宗尝对王旦言：“策有才用，治蜀敏而有断。”旦曰：
“策性淳质和，临事强济。”上深然之。是秋，拜给事中，权
御史中丞。时榷茶之法弊甚，诏与翰林学士李迪、知
杂御史吕夷简同议经制，稍宽其旧。明年，疾甚，不能
朝谒，累遣中使挟医存问，赐名药。复表求典益，寻迁
工部侍郎，从其请。天禧二年三月，卒，年六十二。录其
子将作监主簿瓘琬并为奉礼郎，续给其奉。策兄简
官国子博士，分司南京。